সিমারন (১৯৩১-এর চলচ্চিত্র)
সিমারন ওয়েসলি রাগলস পরিচালিত ১৯৩১ সালের প্রাক-কোড মহাকাব্যিক পশ্চিমা চলচ্চিত্র। আরকেও পিকচার্স প্রযোজিত চলচ্চিত্রটি এডনা ফার্বারের ১৯৩০ সালের একই নামের উপন্যাস অবলম্বনে নির্মিত, যার চিত্রনাট্য লিখেছেন হাওয়ার্ড ইস্টাব্রুক ও লুইস সারেকি। এতে শ্রেষ্ঠাংশে অভিনয় করেন রিচার্ড ডিক্স ও আইরিন ডান এবং পার্শ্ব চরিত্রে অভিনয় করেন এস্টেল টেইলর, এডনা মে অলিভার ও রস্কো এটস। ১৮৮৯ সাল থেকে ১৯২৯ সালের মধ্যবর্তী চল্লিশ বছর ব্যাপী মহাকাব্যিক পটভূমিতে নির্মিত চলচ্চিত্রটি আরকেও'র সে সময়ের সবচেয়ে ব্যয়বহুল নির্মাণ ছিল। চলচ্চিত্রটি ব্যবসায়িকভাবে ব্যর্থ হয় এবং ১৯৩১ সালে প্রেক্ষাগৃহে মুক্তির পর নির্মাণব্যয় তুলতে পারেনি। তবে এটি সমালোচকদের নিকট থেকে প্রশংসিত হয় এবং শ্রেষ্ঠ চলচ্চিত্র বিভাগে একাডেমি পুরস্কার লাভ করে, যা আরকেওর প্রযোজিত অস্কার জয়ী প্রথম চলচ্চিত্র।